มอบ‘อภิสิทธิ์’ชี้ขาด  ปมหนี้กองทุนฟื้นฟู
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — คลังโยนนายกฯ ตัดสินใจ แก้ปัญหาหนี้กองทุนฟื้นฟู 
แหล่งข่าวจากกระทรวงการคลัง เปิดเผยว่า การแก้ไขปัญหาหนี้สินของกองทุนเพื่อการฟื้นฟูและพัฒนาระบบสถาบันการเงินที่มีกว่า 1.14 ล้านล้านบาท แยกเป็น FIDF1 ประมาณ 4.6 แสนล้านบาท และ FIDF2 ประมาณ 6.7 แสนล้านบาท ซึ่งกระทรวงการคลังได้เสนอแนวทางการแก้ปัญหาไป 3 แนวทางนั้น คงต้องเสนอให้นายอภิสิทธิ์ เวชชาชีวะ นายกรัฐมนตรี เป็นผู้พิจารณาตัดสินใจว่าจะเลือกใช้แนวทางใด 
สำหรับแนวทางแรกนั้น เป็นการแก้ไขหนี้ FIDF1 ที่กฎหมายระบุว่าให้นำกำไรของธนาคารแห่งประเทศไทย (ธปท.) มาชำระดอกเบี้ยและเงินต้น แต่ถ้า ธปท. ไม่มี ให้รัฐบาลตั้งงบประมาณชำระดอกเบี้ยไปก่อน จะแก้ไขด้วยการใช้วิธีนำเงินจากบัญชีสำรองพิเศษที่มีราว 8.6 แสนล้านบาท มาให้ ธปท.ยืมใช้ชำระหนี้ FIDF1 ราว 4.6 แสนล้านบาท หลังจากนั้นให้ ธปท.ทยอยใช้คืนในเวลา 5 ปี 
ดังนั้น แนวทางนี้จะต้องให้ ม.ร.ว.จัตุมงคล โสณกุล ประธาน ธปท. ไปชี้แจงกับหลวงตามหาบัว ญาณสัมปันโน ให้เข้าใจ 
แนวทางที่สอง เป็นการแก้ไขหนี้กอง FIDF2 จำนวน 6.7 แสนล้านบาท โดยจะแก้ไขกฎหมายพระราชบัญญัติเงินตรา เพื่อให้สามารถนำเงินจากบัญชีสำรองพิเศษมาใส่ในบัญชีสำรองเงินตราที่ใช้แบ็กอัพในการออกธนบัตรได้โดยตรง ในกรณีที่ค่าเงินบาทแข็งค่าขึ้นหรืออ่อนค่าลง ก็ให้กำไรเข้าไปในบัญชีสำรองพิเศษ จากเดิมที่กำหนดว่าถ้าขาดทุนให้ใช้เงินจากบัญชีผลประโยชน์ประจำปีมาใส่ แต่หากมีกำไรก็ให้เข้าบัญชีสำรองพิเศษ
แนวทางที่สาม ซึ่งสำนักงานบริหารหนี้สาธารณะ (สบน.) เสนอ คือให้ ธปท.ซื้อพันธบัตรรัฐบาลที่ไม่มีผลตอบแทน จะทำให้รัฐบาลไม่มีภาระดอกเบี้ยอีก เพียงแต่กำไรของ ธปท. จะลดลงไป